RÅDETS FORORDNING (EF) Nr. 771/98 af 7. april 1998 om indførelse af en endelig antidumpingtold på importen af wolframcarbid og sammensmeltet wolframcarbid med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 9, stk. 4, og artikel 11, stk. 6,

under henvisning til forslag fremsat af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

1. Tidligere trufne foranstaltninger

(1) Ved Rådets forordning (EØF) nr. 2737/90 (2) indførtes der en endelig antidumpingtold på importen af wolframcarbid og sammensmeltet wolframcarbid med oprindelse i Folkerepublikken Kina. Ved afgørelse 90/480/EØF (3) godtog Kommissionen tilsagn, som to af de største eksportører afgav vedrørende den vare, der var omfattet af foranstaltninger.

Efter at de to kinesiske eksportører havde trukket deres tilsagn tilbage, indførte Kommissionen ved forordning (EF) nr. 2286/94 (4) en midlertidig antidumpingtold på den pågældende vare.

Ved forordning (EF) nr. 610/95 (5) ændrede Rådet forordning (EØF) nr. 2737/90 og indførte en endelig antidumpingtold på 33 % på importen af wolframcarbid og sammensmeltet wolframcarbid.

2. Anmodning om fornyet undersøgelse

(2) Efter offentliggørelsen i februar 1995 af en meddelelse (6) om det forestående ophør af gældende foranstaltninger modtog Kommissionen en anmodning om en fornyet undersøgelse af disse foranstaltninger fra Eurométaux, der optrådte på vegne af tre EF-producenter, der repræsenterede alle producenter af den pågældende vare i Fællesskabet med undtagelse af én lille producent. Anmodningen indeholdt beviser for dumping af den pågældende vare med oprindelse i Folkerepublikken Kina og for, at der sandsynligvis igen ville blive forvoldt væsentlig skade, hvis gældende foranstaltninger bortfaldt. Disse beviser ansås for tilstrækkelige til at begrunde iværksættelsen af en fornyet undersøgelse.

(3) Den 21. september 1995 offentliggjorde Kom-missionen en meddelelse i De Europæiske Fællesskabers Tidende (7) om indledning af en fornyet undersøgelse af forordning (EØF) nr. 2737/90. Denne fornyede undersøgelse indledtes i henhold til artikel 11, stk. 2, i forordning (EF) nr. 3283/94 (8), som i løbet af undersøgelsen afløstes af forordning (EF) nr. 384/96 (i det følgende benævnt »grundforordningen«).

3. Undersøgelse

(4) Kommissionen underrettede officielt de producenter/eksportører og importører, som den vidste var berørt af sagen, samt repræsentanterne for eksportlandet og de klagende EF-producenter om indledningen af den fornyede undersøgelse.

(5) Interesserede parter fik lejlighed til at tilkendegive deres synspunkter skriftligt og anmode om at blive hørt mundtligt inden for den i ovennævnte meddelelse fastsatte frist.

(6) Kommissionen sendte spørgeskemaer til alle parter, som den vidste var berørt af sagen, og modtag svar fra de tre klagende EF-producenter, tre importører, som også var brugere af den pågældende vare, to eksportører/producenter og en importør i Fællesskabet, der var forretningsmæssigt forbundet med eksportører/producenter. EF-producenterne, eksportørerne/producenterne og nogle importører/brugere tilkendegav deres synspunkter skriftligt og fik lejlighed til at blive hørt mundtligt.

(7) Kommissionen indhentede og efterprøvede alle de oplysninger, som den anså for nødvendige for at gennemføre undersøgelsen, og aflagde kontrolbesøg hos følgende selskaber:

a) EF-producenter

- Wolfram Bergbau und Hüttengesellschaft mbH, St Peter, Østrig

- H.C. Starck GmbH & Co KG, Goslar, Tyskland

- Eurotungstène Poudres, Grenoble, Frankrig.

b) Importører/brugere i Fællesskabet

- AB Sandvik Hard Materials, Sverige

- Seco Tools AB, Sverige.

c) Forretningsmæssigt forbundet importør

- Minmetals North-Europe AB, Sverige.

d) Producent i referencelandet

- Teledyne Advanced Materials, USA.

(8) Dumpingundersøgelsen omfattede perioden fra den 1. oktober 1994 til den 30. september 1995 (i det følgende benævnt »undersøgelsesperioden«). Undersøgelsen af spørgsmålet om den forvoldte skade omfattede perioden fra 1991 til udgangen af undersøgelsesperioden.

(9) Nærværende fornyede undersøgelse kunne ikke afsluttes inden for den normale frist på et år, der er fastsat i artikel 11, stk. 5, i grundforordningen, som følge af de komplicerede forhold, der skulle undersøges, og især vanskelighederne ved at indhente pålidelige oplysninger om et egnet referenceland. Endvidere indledtes der samtidig med nærværende undersøgelse to andre undersøgelser vedrørende wolframprodukter, nemlig dels wolframmalm og koncentrater deraf, dels wolframtrioxid og wolframsyre, og undersøgelserne måtte gennemføres sideløbende som følge af forbindelserne mellem disse produkter i produktionskæden for wolfram.

B. DEN PÅGÆLDENDE VARE OG SAMME VARE

1. Den pågældende vare

(10) Den vare, der er omfattet af denne fornyede undersøgelse, er den samme som den, der er omfattet af forordning (EØF) nr. 2737/90, og som henhører under KN-kode 2849 90 30.

Wolframcarbid og sammensmeltet wolframcarbid er forbindelser af kulstof og wolfram, der fremstilles ved varmebehandling (opkulning for den første vares vedkommende og smeltning for den anden vares vedkommende). Begge varer er mellemprodukter, der benyttes som råstoffer ved fremstilling af emner i hårdt metal såsom skæreværktøjer og komponenter med stor slidstyrke, slidbestandige belægninger, borehoveder til olieboring og mineværktøjer samt præge- og lokkeværktøjer til strækning og formning af metaller.

(11) En importør hævdede, at wolframcarbid og sammensmeltet wolframcarbid var forskellige varer. Argumentationen herfor blev navnlig baseret på de forskellige fremstillingsprocesser og forskellene i kemiske karakteristika.

Undersøgelsen viste imidlertid, at wolframcarbid og sammensmeltet wolframcarbid, skønt fremstillingsprocesserne er forskellige, har samme kemiske sammensætning (begge består af ca. 92 - 94 % wolframmetal og 4 - 6 % kulstof) og optræder på samme trin i produktionskæden for wolfram, dvs. mellem wolframmetalpulver og carbidværktøjer og slidbestandige materialer. Desuden har de nogenlunde samme endelige anvendelse i industrien, nemlig som overfladehærdende emner. Selv om der på visse specifikke og begrænsede anvendelsesområder, der kræver større slidbestandighed, kun benyttes sammensmeltet wolframcarbid, kan sammensmeltet wolframcarbid og wolframcarbid i almindelighed uden videre byttes ud med hinanden. Det blev derfor til brug for undersøgelsen konkluderet, at sammensmeltet wolframcarbid og wolframcarbid er en og samme vare, ligesom det var tilfældet for den oprindelige undersøgelse. De benævnes i det følgende »carbid«.

2. Samme vare

(12) Som fastslået i den oprindelige undersøgelse bekræftede den fornyede undersøgelse, at de varer, der eksporteres af Folkerepublikken Kina, og de varer, der fremstilles og sælges af EF-producenterne og af producenterne i referencelandet, er samme vare, jf. definitionen i artikel 1, stk. 4, i grundforordningen, fordi de i det væsentlige har samme fysiske egenskaber og samme endelige anvendelsesformål.

C. FORTSAT DUMPING OG SANDSYNLIGHED FOR FORNYET DUMPING

1. Indledende bemærkninger

(13) I henhold til artikel 11, stk. 2, i grundforordningen var formålet med denne fornyede undersøgelse at fastslå, om foranstaltningernes bortfald vil medføre, at der fortsat eller igen vil finde dumping sted, navnlig ved at undersøge, om der fortsat finder dumping sted, efter at antidumpingforanstaltningerne er truffet.

2. Referenceland

(14) Eftersom Folkerepublikken Kina ikke er et land med markedsøkonomi, måtte den normale værdi fastsættes på grundlag af oplysninger indhentet i et tredjeland med markedsøkonomi (i det følgende benævnt »referencelandet«).

Klagerne havde med henblik herpå foreslået Sydkorea som referencelandet. I meddelelsen om indledning af proceduren anførtes det følgelig, at det påtænktes at anvende dette land som referenceland. Skønt der blev udfoldet betydelige bestræbelser for at opnå tilsagn om samarbejde fra en række sydkoreanske producenter af den pågældende vare, nægtede disse producenter at samarbejde.

(15) Som et alternativ havde klagerne foreslået, at Amerikas Forenede Stater blev benyttet som referenceland. Desuden blev det overvejet at benytte Israel som referenceland, fordi den israelske producent Metek Metal Technology Ltd havde erklæret sig rede til at samarbejde ikke alene i den fornyede undersøgelse vedrørende wolframtrioxid og wolframsyre (9), men også i denne fornyede undersøgelse. En analyse af de data, som den israelske producent Metek Metal Technology Ltd havde fremlagt, viste dog, at dette selskab ikke solgte den pågældende vare på sit eget hjemmemarked.

I den foreliggende sag syntes markedet i USA at være det eneste, hvor der fandt tilstrækkeligt salg sted af indenlandsk produceret carbid i normal handel. En stor amerikansk producent af carbid, Teledyne Advanced Materials (i det følgende benævnt »Teledyne«), tilbød at samarbejde.

Følgende faktorer og betragtninger var afgørende for valget af Amerikas Forenede Stater som egnet referenceland:

- Den carbid, der blev fremstillet i USA, havde samme egenskaber som den, der blev fremstillet i Folkerepublikken Kina og eksporteret til Fællesskabet.

- Den samarbejdsvillige amerikanske producents produktionsproces for carbid er baseret på calcinering af indenlandsk produceret eller importeret ammoniumparawolframat til wolframtrioxid, der derefter opkulles til wolframcarbid, eller på direkte opkulning af importeret wolframtrioxid samt oparbejdning af forskellige former for skrot med wolframindhold. At dømme efter de foreliggende oplysninger fra de samarbejdsvillige kinesiske eksportører/producenter er den magen til de kinesiske producenters produktionsproces. Den er moderne og effektiv og var rentabel i undersøgelsesperioden.

- Hvad angår forsyninger, havde Teledyne uhindret adgang til råmaterialer til fremstilling af carbid, nemlig ammoniumparawolframat og wolframtrioxid, der i undersøgelsesperioden indkøbtes til verdensmarkedspriser fra forskellige leveringskilder.

- Den amerikanske producent solgte ca. 85 % af sin produktion på det amerikanske marked, der er et åbent og repræsentativt hjemmemarked med et betragteligt antal endelige brugere, og hvor den konkurrerede med seks andre lokale producenter af carbid. Det amerikanske marked havde en stærkt konkurrencebetonet udbuds- og efterspørgselsstruktur, der blev yderligere forstærket af betydelig import af carbid fra en række lande (Folkerepublikken Kina, Sydkorea, Israel osv.). Der var intet, der tydede på, at omkostninger og priser ikke blev styret af markedskræfterne i en ureguleret og fri markedsøkonomi.

(16) På grundlag af ovenstående og i henhold til artikel 2, stk. 7, i grundforordningen ansås Amerikas Forenede Stater følgelig for at være et hensigtsmæssigt og ikke urimeligt valg af referenceland ved fastsættelsen af den normale værdi for den pågældende vare.

Hverken de kinesiske producenter/eksportører, de kinesiske myndigheder eller andre berørte parter rejste indvendinger mod valget af USA som referenceland.

3. Normal værdi baseret på salget på hjemmemarkedet

(17) I henhold til artikel 2, stk. 2, i grundforordningen blev det undersøgt, om Teledynes salg af carbid på hjemmemarkedet mindst udgjorde 5 % af den mængde af den pågældende vare, som Folkerepublikken Kina eksporterede til Fællesskabet. Det blev konstateret, at Teledynes salg af samme vare på hjemmemarkedet var mange gange større end den mængde, som de kinesiske eksportører eksporterede til Fællesskabet.

(18) Det blev derefter undersøgt, om Teledynes salg til uafhængige kunder på hjemmemarkedet kunne anses for at have fundet sted i normal handel.

Spørgsmålet om, hvorvidt salget på hjemmemarkedet havde fundet sted i normal handel, blev afgjort i henhold til artikel 2, stk. 4, i grundforordningen. Det blev konstateret, at det vejede gennemsnit af salgspriserne i forbindelse med alle salg i undersøgelsesperioden var lig med eller højere end det vejede gennemsnit af enhedsproduktionsomkostningerne, og at omfanget af individuelle salgstransaktioner til priser under enhedsproduktionsomkostningerne var på mindre end 20 % af de salg, der blev anvendt til fastsættelsen af den normale værdi; samtlige salg på hjemmemarkedet blev derfor anset for at have fundet sted i normal handel.

(19) Den normale værdi blev derfor i henhold til artikel 2, stk. 1, i grundforordningen fastsat på grundlag af de priser, der er betalt eller skal betales i forbindelse med alle salg på hjemmemarkedet af carbid til Teledynes uafhængige kunder på det amerikanske marked i undersøgelsesperioden.

4. Eksportpriser

(20) Der blev indgivet omfattende oplysninger om eksportpriser fra to kinesiske producenter/eksportører og fire importører. Oplysningerne omfattede næsten hele den kinesiske eksport af carbid til Fællesskabet i undersøgelsesperioden, hvilket bekræftedes af Eurostat-tallene.

For de kinesiske varer, der solgtes direkte til eksport til uafhængige kunder i Fællesskabet, fastsattes eksportpriserne i henhold til artikel 2, stk. 8, i grundforordningen på grundlag af de priser, der faktisk var betalt eller skulle betales for den pågældende vare. For en betydelig procentdel af den kinesiske eksport, der fandt sted via et med eksportørerne forbundet selskab (Minmetals North-Europe AB), beregnedes eksportpriserne i henhold til artikel 2, stk. 9, i grundforordningen på grundlag af priserne ved videresalg til den første uafhængige kunde i Fællesskabet. Der blev foretaget en justering for alle omkostninger, herunder told og afgifter, der påløb mellem indførsel og videresalg, og for fortjeneste. Fortjenstmargenen fastsattes på grundlag af oplysninger, der indhentedes fra uafhængige importører i samme forretningssektor.

5. Sammenligning

(21) I henhold til artikel 2, stk. 11, i grundforordningen sammenlignedes den normale værdi fob USA's grænse beregnet som et vejet gennemsnit med det vejede gennemsnit af eksportpriserne fob Kinas grænse i samme handelsled.

For at sikre en rimelig sammenligning blev der i henhold til artikel 2, stk. 10, i grundforordningen i form af justeringer taget behørigt hensyn til forskelle, der angiveligt og påviseligt påvirkede prisernes sammenlignelighed, såsom transport-, forsikrings-, kredit- og håndteringsomkostninger og dermed forbundne omkostninger.

6. Dumpingmargen

Det fremgik af ovennævnte sammenligning, at der fandt dumping sted, og at dumpingmargenen var lig med forskellen mellem den normale værdi og eksportprisen.

Udtrykt i procent af prisen, frit Fællesskabets grænse, ufortoldet, udgør dumpingmargenen opgjort som et vejet gennemsnit 30,6 %.

D. ERHVERVSGRENEN I FÆLLESSKABET

(22) De kinesiske eksportører/producenter og nogle brugere fremførte flere påstande vedrørende definitionen af den pågældende erhvervsgren i Fællesskabet og den status, der kunne tillægges de producenter, som tilsluttede sig anmodningen om en fornyet undersøgelse.

(23) De kinesiske eksportører/producenter gjorde gældende, at en af de producenter, der tilsluttede sig anmodningen om en fornyet undersøgelse, var forretningsmæssigt forbundet med en importør af kinesisk carbid og derfor i henhold til artikel 4, stk. 1, litra a), og artikel 4, stk. 2, i grundforordningen burde holdes uden for definitionen af »erhvervsgrenen i Fællesskabet«.

Det blev som led i undersøgelsen fundet godtgjort, at selv om de pågældende to selskaber var forretningsmæssigt forbundne, havde ingen af dem bestemmende indflydelse på den anden. Desuden havde disse selskaber modstridende interesser med hensyn til indførelsen af antidumpingforanstaltninger. Det ene selskab fremstillede carbid, medens det andet importerede den pågældende vare. Det konstateredes, at de to selskaber handlede selvstændigt ved fastlæggelsen og gennemførelsen af deres forretningsstrategi. Det konkluderedes derfor, at forbindelsen ikke indvirkede på den pågældende EF-producents optræden eller fordrejede dennes analyse af den økonomiske situation, for så vidt angår den pågældende vare; og der var derfor ingen grund til at holde nævnte producent uden for definitionen af »erhvervsgrenen i Fællesskabet«.

(24) Som nævnt i betragtning 2 blev anmodningen om en fornyet undersøgelse fremsat af producenter, der næsten tegnede sig for 100 % af produktionen af carbid beregnet til salg på det åbne marked, hvorfor de udgjorde den pågældende erhvervsgren i Fællesskabet.

Dette blev anfægtet af en række integrerede producenter af wolframslutprodukter i Fællesskabet (producenter af værktøj og hårde metaller), som fremstillede små mængder carbid udelukkende til internt forbrug. De gjorde specielt gældende, at spørgsmålet om, hvorvidt de producenter, der tilsluttede sig anmodningen om en fornyet undersøgelse, var repræsentative, burde vurderes på grundlag af den samlede produktion i Fællesskabet af den pågældende vare (indbefattet deres egen produktion til internt forbrug), og at de producenter, der tilsluttede sig anmodningen, ikke var repræsentative for EF-erhvervsgrenen på dette grundlag.

(25) Dette spørgsmål undersøgtes på ny, og det konkluderedes, at påstanden var ukorrekt. Selv om der således blev taget hensyn til produktionen i de selskaber, som kun producerede til internt forbrug, ville de producenter, der tilsluttede sig anmodningen om en fornyet undersøgelse, stadig tegne sig for 60 % af den samlede produktion af den pågældende vare i Fællesskabet, og de opfyldte således kriterierne i artikel 5, stk. 4, i grundforordningen. Det bekræftedes endvidere, at de producenter, der tilsluttede sig anmodningen om en fornyet undersøgelse, tegnede sig for næsten hele produktionen i Fællesskabet af carbid beregnet til salg på det åbne marked.

(26) Der kan drages den konklusion af det ovenstående, at de producenter, der tilsluttede sig anmodningen om en fornyet undersøgelse, udgør den pågældende erhvervsgren i Fællesskabet i henhold til artikel 4, stk. 1, og artikel 5, stk. 4, i grundforordningen. I det følgende forstås ved »erhvervsgrenen i Fællesskabet« de selskaber, der tilsluttede sig anmodningen om en fornyet undersøgelse.

E. SANDSYNLIGHEDEN FOR FORTSAT ELLER FORNYET SKADE

1. Indledende bemærkninger

(27) Ved undersøgelsen af spørgsmålet om den forvoldte skade skal det påpeges, at carbid indgår som led i produktionskæden for wolframprodukter, og at enhver udvikling på markedet for den pågældende vare derfor bør ses på baggrund af udviklingen for de øvrige produkter i produktionskæden.

Konklusionerne vedrørende den forvoldte skade var baseret på data, der vedrører Fællesskabet, som det var sammensat på tidspunktet for indledningen af den fornyede undersøgelse, dvs. Fællesskabet bestående af 15 medlemsstater.

2. Forbrug i Fællesskabet

(28) Med henblik på undersøgelsen og under hensyn til, at erhvervsgrenen i Fællesskabet kun fremstillede carbid til det åbne marked, blev forbruget på fællesskabsmarkedet beregnet som EF-erhvervsgrenens produktion plus import, minus eksport, plus eller minus lagerændringer. Der blev ved denne fremgangsmåde ikke taget hensyn til produktion til internt forbrug hos integrerede producenter i efterfølgende produktionsled for endelige produkter af wolfram (f.eks. emner af hårdt metal), der ikke blev anset for at konkurrere direkte med dumpingimporten.

På dette grundlag steg forbruget i Fællesskabet fra 2 801 tons i 1991 til 2 819 tons i 1992, hvorefter det faldt til 2 706 tons i 1993 og atter steg til 4 236 tons i 1994 og 4 703 tons i undersøgelsesperioden, hvilket var en stigning på 68 % i forhold til 1991. Denne forbrugsudvikling, der udviste en nedgang indtil udgangen af 1993 og derefter et opsving, var i fuld overensstemmelse med markedsudviklingen for de industrisektorer, der benyttede den pågældende vare.

3. Dumpingimportens omfang og markedsandel

(29) Importen til Fællesskabet fra Folkerepublikken Kina faldt fra 143 tons i 1991 til 68 tons i 1992 og voksede derefter atter til 83 tons i 1993, 136 tons i 1994 og 234 tons i undersøgelsesperioden (samlet stigning på 63,6 %).

Markedsandelen for denne import faldt fra 5,1 % i 1991 til 2,4 % i 1992, men steg derefter jævnt til 5% i undersøgelsesperioden, selv om der blev truffet antidumpingforanstaltninger i form af værditold, efter at de kinesiske eksportører i 1994 havde trukket deres tilsagn tilbage.

4. Priserne på dumpingvarerne

a) Generel udvikling

(30) Der kan drages den konklusion af de foreliggende prisoplysninger (Eurostat), at de kinesiske eksportørers priser (cif, eksklusive told og antidumpingtold) holdt sig på et forholdsvis stabilt niveau mellem 1991 og undersøgelsesperioden (+2 %).

De forholdsvis stabile priser på carbid skal ses i sammenhæng med prisstigningerne for wolframprodukter i de forudgående produktionsled samt for ammoniumparawolframat og wolframtrioxid og -syre, for hvis vedkommende priserne i samme periode steg med henholdsvis 27 % og 25 %.

b) Prisunderbud

(31) Det vejede gennemsnit af EF-erhvervsgrenens månedlige salgspriser for carbid i undersøgelsesperioden blev sammenlignet med det vejede gennemsnit af de månedlige priser for wolfram eksporteret fra Folkerepublikken Kina til Fællesskabet.

EF-erhvervsgrenens priser var opgjort ab fabrik, og eksportørernes priser var opgjort leveret Fællesskabets grænse inklusive told og antidumpingtold.

Der blev ved denne sammenligning påvist en ubetydelig underbudsmargen. Det skal dog bemærkes, at der allerede før det tidspunkt, hvor værditolden blev indført, fordi de kinesiske eksportører havde trukket deres tilsagn tilbage (september 1994), var draget den konklusion, at de kinesiske priser til stadighed betegnede et underbud i forhold til EF-producenternes priser, og de pristilsagn, der var gældende i denne periode, var tilsyneladende ikke konsekvent blevet overholdt.

5. Situationen for erhvervsgrenen i Fællesskabet

(32) I henhold til artikel 11, stk. 2, i grundforordningen blev det undersøgt, om bortfaldet af de tidligere trufne foranstaltninger ville føre til, at der fortsat eller igen ville blive påført erhvervsgrenen i Fællesskabet skade.

a) Produktion, produktionskapacitet, udnyttelsesgrad og lagre

(33) EF-erhvervsgrenens produktion af den pågældende vare lå fra 1991 til 1993 stabilt på ca. 3 300 tons og voksede til 4 375 tons i 1994 og 4 641 tons i undersøgelsesperioden, dvs. 40 % mere end i 1991. Denne stigning skal sammenholdes med den forbrugsstigning, der fandt sted i samme periode (+68 %).

(34) EF-erhvervsgrenens produktionskapacitet lå fra 1991 til 1993 stabilt på 4 240 tons og voksede til 4 740 tons i 1994 og 5 095 tons i undersøgelsesperioden (dvs. 20 % mere end i 1991).

(35) Udnyttelsesgraden lå fra 1991 til 1993 stabilt på ca. 78 % og voksede i 1994 og i undersøgelsesperioden til mere end 90 %.

(36) Lagrene faldt generelt gennem hele perioden, navnlig i 1994 og i undersøgelsesperioden.

b) Salgsomfang og markedsandel

(37) Mængden af carbid, som erhvervsgrenen i Fællesskabet solgte på EF-markedet, voksede fra 1 873 tons i 1991 til 1 993 tons i 1992, faldt til 1 828 tons i 1993 og voksede derefter til 2 596 tons i 1994 og 2 994 tons i undersøgelsesperioden (samlet stigning på 60%). Erhvervsgrenens markedsandel steg i 1992, men faldt derefter jævnt. Markedsandelen udviklede sig som følger: 66,9 % i 1991, 70,7 % i 1992, 67,6 % i 1993, 61,3 % i 1994 og 63,7 % i undersøgelsesperioden.

c) Prisudvikling

(38) Det vejede gennemsnit af salgspriserne for carbid faldt brat (-20%) fra 1991 til 1994 og voksede derefter kraftigt i undersøgelsesperioden.

Det skal bemærkes, at dette opsving i priserne faldt sammen med, at der i september 1994 blev indført en værditold på 33 % på importen fra Kina. Desuden fulgte prisstigningen i kølvandet på prisstigninger for wolframmellemprodukterne i de forudgående produktionsled, dvs. ammoniumparawolframat og wolframtrioxid (der henvises til betragtning 31). Prisstigningen faldt også sammen med efterspørgselsfremgangen.

d) Rentabilitet

(39) Fællesskabsproducenterne led fra 1991 til 1994 store tab på gennemsnitlig indtil 20 %. Som følge af de kraftige prisstigninger blev der i undersøgelsesperioden opnået en tilfredsstillende rentabilitet (gennemsnitlig 13 %).

e) Beskæftigelse

(40) I betragtning af, at det berørte personale er beskæftiget i en integreret produktionskæde med tæt forbindelse mellem de forskellige wolframprodukter, var det ikke muligt at foretage en fordeling på det enkelte produkt. Beskæftigelsen i wolframsektoren faldt med 14 % i løbet af hele den betragtede periode. I undersøgelsesperioden var der 580 beskæftigede i produktionskæden for wolframprodukter.

f) Konklusion vedrørende situationen for erhvervsgrenen i Fællesskabet

(41) Ovennævnte analyse viste, at nogle skadesindikatorer såsom produktion, salg og kapacitetsudnyttelse efter en lang periode med negativ udvikling viste positive træk i overensstemmelse med den positive udvikling på markedet som helhed sammenfaldende med, at der efter 1994 blev indført en ad valorum-antidumpingtold på den import, der er omfattet af denne undersøgelse. Hvad angår EF-erhvervsgrenens finansielle situation, skal det bemærkes, at der kun blev indtjent et overskud i undersøgelsesperioden. I årene før undersøgelsesperioden (1991 - 1994) vedblev erhvervsgrenen i Fællesskabet med at lide væsentlig skade i form af faldende priser og store tab på gennemsnitlig indtil 20 %. Endelig skal det bemærkes, at EF-erhvervsgrenens markedsandel efter en stigning i 1992 faldt jævnt med næsten 10 procentpoint fra 1993 til undersøgelsesperioden. Det skal i den sammenhæng bemærkes, at eksporten fra Kina tidligere overvejende var koncentreret på ammoniumparawolframat og i mindre udstrækning wolframtrioxid. Det er dog ikke usandsynligt, at eksporten fra Kina gradvis ville have udviklet sig hen imod en større andel for carbid, hvis der ikke var truffet foranstaltninger over for carbid, fordi denne vare er et mere forædlet produkt i produktionskæden.

6. Prisunderbud, hvis foranstaltningerne bortfalder

(42) Der blev foretaget en yderligere beregning af underbuddet med henblik på at slå fast, hvilket underbud der ville blive tale om, hvis antidumpingforanstaltningerne bortfaldt. Metoden var den samme som den i betragtning 31 nævnte, idet der dog ikke blev lagt nogen antidumpingtold til importprisen. I dette tilfælde blev underbudsmargenerne opgjort til gennemsnitlig 23 % af producentpriserne i Fællesskabet.

7. Konklusion

(43) Situationen for fællesskabsproducenterne forbedredes i undersøgelsesperioden. Der kan dog drages den konklusion af undersøgelsen, at importen fra Kina som følge af de lave priser forstærkede vanskelighederne for erhvervsgrenen i Fællesskabet, indtil der blev indført værditold, fordi de tilsagn, som de kinesiske eksportører/producenter havde afgivet, tilsyneladende ikke blev overholdt. Dette forhindrede erhvervsgrenen i Fællesskabet i fuldt ud at overvinde virkningerne af den tidligere dumping. Det er højst sandsynligt, at priserne for dumpingimporten fra Kina ville have ligget på et niveau, der betegnede et underbud i forhold til de priser, som erhvervsgrenen i Fællesskabet tog, hvis der ikke var truffet antidumpingforanstaltninger.

(44) I denne sammenhæng satte de kinesiske eksportører under henvisning til forskellige forhold spørgsmålstegn ved årsagssammenhængen mellem dumpingimporten og situationen for erhvervsgrenen i Fællesskabet.

Det blev hævdet, at opsvinget i erhvervsgrenen i Fællesskabet kun skyldtes den kraftige stigning i efterspørgslen efter carbid i 1994 og i undersøgelsesperioden, og ikke det forhold, at der blev indført værditold på importen fra Kina. Det kan i den sammenhæng ikke afvises, at den stigende efterspørgsel øvede indflydelse på prisniveauet. Det skal dog understreges, at det først var i september 1994, da ad valorum-antidumpingtolden blev indført, at salgspriserne for erhvervsgrenen i Fællesskabet steg, og fællesskabsproducenternes finansielle situation blev bedre efter flere år med tab.

(45) Det blev desuden hævdet, at importen fra Kina øvede mindre indflydelse på fællesskabsmarkedet end importen fra andre tredjelande såsom De Forenede Stater og Sydkorea. Det skal bemærkes, at skønt importen med oprindelse i USA og Sydkorea overtog en del af forbrugsstigningen i undersøgelsesperioden og derved opnåede højere markedsandele, lå priserne for disse varer generelt på et højere niveau end de kinesiske priser, og der forelå ingen dokumentation for, at der var tale om dumpingpriser. Desuden formindsker den indvirkning, som importen fra andre lande har på situationen for erhvervsgrenen i Fællesskabet, ikke den negative indflydelse, som importen fra Kina fortsat kan øve på situationen for erhvervsgrenen i Fællesskabet, hvis der ikke træffes foranstaltninger, således som det er påvist ved sandsynligheden for fortsat prisunderbud (jf. betragtning 43).

(46) Behovet for fortsatte foranstaltninger skal endvidere ses i lyset af det pres, som importen af mellemprodukter fra Kina kan udøve på priserne for EF-erhvervsgrenens slutprodukt. Det skal i denne sammenhæng bemærkes, at erhvervsgrenen i Fællesskabet til en vis grad er afhængig af forsyninger fra tredjelande fra de forudgående produktionsled (navnlig ammoniumparawolframat), efter-som erhvervsgrenens samlede behov ikke i øjeblikket dækkes ved oparbejdning af skrot. Hvis der ikke er truffet antidumpingforanstaltninger over for carbid, kan EF-erhvervsgrenen under pres af importen fra Kina af denne vare blive tvunget til at sænke sine priser for carbid, og dens levedygtighed kan bringes i fare, hvis den samtidig konfronteres med en prisforhøjelse i de forudgående produktionsled i Kina.

(47) Der blev derfor draget den konklusion, at der sandsynligvis vil blive tale om fornyet skade, hvis der ikke er truffet foranstaltninger.

F. FÆLLESSKABETS INTERESSE

(48) Der mindes om, at det som led i den foregående undersøgelse blev konkluderet, at vedtagelsen af foranstaltninger ikke stred mod Fællesskabets interesse. Det skal desuden bemærkes, at den foreliggende undersøgelse er en fornyet undersøgelse, dvs. en analyse af en situation, hvor der i forvejen er truffet antidumpingforanstaltninger. De tidsmæssige aspekter ved denne undersøgelse og dens egenart bør derfor gøre det muligt at vurdere urimelige negative virkninger for de parter, der er berørt af de trufne antidumpingforanstaltninger.

1. Fællesskabets carbidindustri

(49) Erhvervsgrenen i Fællesskabet bestod i undersøgelsesperioden af tre selskaber beliggende i forskellige medlemsstater. For hvert af disse selskabers vedkommende repræsenterer carbid det vigtigste produkt i produktionskæden for wolfram, idet carbid er slutproduktet i denne kæde. Med hensyn til omsætning tegner carbid sig for mere end 60 % af værdien af alle salg af wolframprodukter tilsammen. Der er i de tidligere år til stadighed blevet foretaget investeringer i denne sektor, navnlig for at sikre, at produktionsmetoderne er i overensstemmelse med miljøkravene, og for at udvikle nye fremstillingsmetoder, herunder oparbejdning af skrot med wolframindhold. Sigtet med denne teknologi er at sikre større uafhængighed af råvarer (koncentrater) eller mellemprodukter (ammoniumparawolframat, wolframtrioxid og wolframsyre).

Den økonomiske situation, der er kendetegnet af finansielle tab for erhvervsgrenen i Fællesskabet gennem fire år, er endnu ikke fuldt genoprettet efter den nylige indførelse af en ad valorum-antidumpingtold.

(50) Som det blev påvist under undersøgelsen, vil manglen på beskyttelsesforanstaltninger for carbid, der er det sidste og mest følsomme stadium i produktionskæden for wolfram, sandsynligvis føre til skade i form af tab for erhvervsgrenen i Fællesskabet og fortsatte og endog tiltagende tab af markedsandel. Der bør derfor fastholdes loyale konkurrencevilkår, der gør det muligt for erhvervsgrenen i Fællesskabet at forblive levedygtig.

2. Brugerindustrien

(51) Der mindes om, at brugerne af carbid i Fællesskabet overvejende er producenter af emner af hårdt metal (dvs. carbidværktøjer og slidbestandige materialer). Den består af få store selskaber (»store brugere«), der til dels har en integreret produktion (dvs. de starter med ammoniumparawolframat eller wolframtrioxid og forarbejder disse produkter helt frem til slutstadiet), og henved hundrede mindre selskaber (»mindre brugere«), der for det meste begynder på carbidstadiet.

(52) En stor bruger hævdede, at antidumpingtolden på importen fra Kina ville øge dens samlede produktionsomkostninger og bringe dens stilling over for de største amerikanske og japanske konkurrenter på fællesskabsmarkedet i fare, fordi disse kan købe carbid, der ikke er omfattet af antidumpingforanstaltninger. Dette mentes at ville føre til et tab af konkurrenceevne for den.

Det blev konkluderet, at denne bruger, der er integreret producent af carbidværktøjer og slidbestandige materialer, i den betragtede periode overvejende baserede sin produktionsproces på mellemprodukter fra forudgående produktionsled såsom ammoniumparawolframat og wolframtrioxid og derfor havde begrænset brug for importeret carbid. Den importerede næsten en fjerdedel af den samlede mængde carbid, der blev importeret til Fællesskabet fra Folkerepublikken Kina. Denne mængde udgjorde dog mindre end 4 % af dens forbrug af carbid. Tolden på 33 % udgjorde ifølge beregningerne mindre end 1 % af omkostningerne ved denne brugers produktion af wolframrelaterede produkter. Tolden må derfor anses for at have minimal betydning for dette selskabs produktionskæde for wolfram.

(53) Et dusin mindre brugere gav udtryk for, at de foretrak, at foranstaltningerne blev opretholdt. Det vigtigste argument herfor var, at hvis carbidforanstaltningerne bortfaldt, ville dette kun fremme de store brugeres stilling på markedet for carbidværktøjer. De store brugere har en stærkere forhandlingsposition over for de kinesiske leverandører end de mindre selskaber og kan derfor opnå mere fordelagtige priser.

(54) Brugerne fremførte ikke andre væsentlige argumenter mod foranstaltningerne. Da foranstaltningerne har været i kraft i nogen tid og efter planen vil blive opretholdt på samme niveau, kan det konkluderes, at dette ikke er ensbetydende med nogen forværring af brugernes situation i almindelighed.

3. Effektiv konkurrence

(55) Det er desuden blevet hævdet, at konkurrenceniveauet på carbidmarkedet ville blive påvirket af en videreførelse af antidumpingtolden, da der derved ville opstå et oligopolistisk marked. Alle brugerne ville blive henvist til at købe hos fællesskabsproducenterne.

(56) Der mindes om, at de kinesiske eksportører på trods af antidumpingforanstaltningerne bestandig har været til stede på fællesskabsmarkedet, og at de øgede deres markedsandel i undersøgelsesperioden. Desuden skal det bemærkes, at der findes andre tredjelandsleverandører af carbid i Fællesskabet, således at det er sikret, at der findes et antal alternative leveringskilder. Endelig er det blevet påvist, at der som følge af de indbyrdes forbindelser mellem de forskellige produkter i produktionskæden for wolfram foreligger et betydeligt konkurrencepres på markedet for et givet produkt i kæden fra konkurrenterne på markedet for de øvrige produkter.

4. Konklusioner vedrørende Fællesskabets interesse

(57) Der drages den konklusion af det ovenstående, at der ikke forelå nogen bydende bevæggrunde for ikke at opretholde de tidligere trufne foranstaltninger med henblik på at sikre konkurrencebetonede vilkår i form af loyal prisfastsættelse og undgå enhver sandsynlighed for fornyet skade for erhvervsgrenen i Fællesskabet, hvilket med sikkerhed ville ske, hvis foranstaltningerne fik lov til at bortfalde.

G. ANTIDUMPINGFORANSTALTNINGER

(58) Alle berørte parter blev underrettet om de væsentligste faktorer og betragtninger, der dannede grundlag for beslutningen om at henstille, at de tidligere trufne foranstaltninger blev opretholdt. Desuden fik de en frist til at fremsætte deres bemærkninger til disse oplysninger. Parternes bemærkninger blev taget i betragtning, og undersøgelsens resultater blev i de tilfælde, hvor det blev anset for hensigtsmæssigt, ændret i overensstemmelse dermed.

(59) Det følger i henhold til artikel 11, stk. 2, i grundforordningen af de ovennævnte konklusioner, at den antidumpingtold på 33 % på importen af wolframcarbid og sammensmeltet wolframcarbid med oprindelse i Folkerepublikken Kina, der blev indført ved forordning (EØF) nr. 2737/90, bør opretholdes. Forordning (EØF) nr. 2737/90 har været gældende i hele den periode, hvor denne fornyede undersøgelse har stået på, og vil blive ophævet, når den er afsluttet. Den antidumpingtold, der blev indført ved nævnte forordning, bør derfor genindføres -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af wolframcarbid og sammensmeltet wolframcarbid henhørende under KN-kode 2849 90 30 og med oprindelse i Folkerepublikken Kina.

2. Tolden fastsættes til 33 % af prisen netto, frit Fællesskabets grænse, ufortoldet.

3. Gældende bestemmelser for told finder anvendelse, medmindre andet er fastsat.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 7. april 1998.

På Rådets vegne

D. BLUNKETT

Formand

(1) EFT L 56 af 6. 3. 1996, s. 1. Forordningen er ændret ved forordning (EF) nr. 2331/96 (EFT L 317 af 6. 12. 1996, s. 1).

(2) EFT L 264 af 27. 9. 1990, s. 7.

(3) EFT L 264 af 27. 9. 1990, s. 59.

(4) EFT L 248 af 23. 9. 1994, s. 8.

(5) EFT L 64 af 22. 3. 1995, s. 1.

(6) EFT C 48 af 25. 2. 1995, s. 3.

(7) EFT C 244 af 21. 9. 1995, s. 3, 4 og 5.

(8) EFT L 349 af 31. 12. 1994, s. 1.

(9) EFT L 87 af 21. 3. 1998, s. 24.